4 ຖືກຂ້າຕາຍ ໃນການໂຈມຕີ ໂດຍເຮືອບິນບໍ່ມີຄົນຂັບ ຢູ່ປາກິສຖານ
ພວກຫົວຮຸນແຮງ 4 ຄົນຖືກຂ້າຕາຍ ໃນການໂຈມຕີ ໂດຍເຮືອບິນບໍ່ມີຄົນຂັບ ໃນພາກຕາເວັນຕົກສຽງເໜືອ ຂອງປາກິສຖານ
ເຈົ້າໜ້າທີ່ສືບລັບປາກິສຖານກ່າວວ່າ ການໂຈມຕີທີ່ສົງໄສວ່າມາຈາກເຮືອບິນບໍ່ມີຄົນຂັບຂອງ ສະຫະລັດໄດ້ສັງຫານພວກຫົວຮຸນແຮງຢ່າງນ້ອຍ 4 ຄົນແລະອີກຄົນນຶ່ງໄດ້ຮັບບາດເຈັບໃນ ເຂດຊົນເຜົ່າໃກ້ໆຊາຍແດນອັຟການິສຖານ ເຈົ້າໜ້າທີ່ເວົ້າວ່າ ເຮືອບິນບໍ່ມີຄົນຂັບ ໄດ້ຍິງລູກສອນໄຟໃສ່ເຮືອນຫຼັງນຶ່ງໃນເຂດ Waziris- tan ໃຕ້ ເຈົ້າໜ້າທີ່ກ່າວວ່າ ການໂຈມຕີທີ່ວ່ານີ້ໄດ້ແນເປົ້າໝາຍໃສ່ພວກນັກລົບທີ່ຈົງຮັກພັກດີຕໍ່ນາຍ Maulvi Nadir ຜູ້ບັນຊາການໃນເຂດທ້ອງຖິ່ນຂອງຕາລີບານ ທີ່ຮັບຜິດຊອບໃນການບຸກ ໂຈມຕີຂ້າມຊາຍແດນເຂົ້າໄປໃນອັຟການິສຖານນັ້ນ ການໂຈມຕີໃນວັນເສົາມື້ນີ້ ແມ່ນເທື່ອລ່າສຸດຂອງການໂຈມຕີທີ່ມີມາເປັນລຳດັບໂດຍເຮືອ ບິນບໍ່ມີຄົນຂັບ ຕໍ່ພວກຫົວຮຸນແຮງໃນບໍລິເວນຊາຍແດນ ໃນມື້ວັນສຸກວານນີ້ ການໂຈມ ຕີໂດຍເຮືອບິນບໍ່ມີຄົນຂັບຂອງສະຫະລັດໄດ້ສັງຫານພວກຫົວຮຸນແຮງ 4 ຄົນໃກ້ໆເມືອງ Miran Shah ໃນເຂດຊົນເຜົ່າ Waziristan ເໜືອ ນຶ່ງມື້ກ່ອນນັ້ນ ການໂຈມຕີໂດຍເຮືອບິນບໍ່ມີຄົນຂັບໃນບໍລິເວນດຽວກັນນີ້ ກໍໄດ້ສັງຫານ ສະມາຊິກອະວຸໂສຄົນນຶ່ງ ຂອງຕາໜ່າງຫົວຮຸນແຮງຮັກການີ ພວກເຈົ້າໜ້າທີ່ສະຫະລັດບໍ່ເຄີຍຍອມຮັບຢ່າງເປັນທາງການວ່າໄດ້ໃຊ້ເຮືອບິນບໍ່ມີຄົນຂັບ ທຳການໂຈມຕີໃນປາກິສຖານ ແຕ່ໃນທາງສ່ວນໂຕແລ້ວພວກເຂົາເຈົ້າໄດ້ໃຫ້ການຢືນຢັນ ກ່ຽວກັບການໂຈມຕີເຫຼົ່ານີ້ຕໍ່ອົງການຂ່າວຕ່າງໆ ປາກິສຖານໄດ້ ປະນາມການໂຈມຕີເຫຼົ່ານີ້ວ່າເປັນການລະເມີດຕໍ່ອະທິປະໄຕຂອງຕົນແຕ່ ເປັນທີ່ເຊື່ອກັນວ່າ ການໂຈມຕີທັງໝົດນີ້ແມ່ນໄດ້ດຳເນີນໄປໂດຍໄດ້ຮັບຄວາມຊ່ອຍເຫຼືອ ຈາກໜ່ວຍສືບລັບຂອງປາກິສຖານ